stanford-oval/wikipedia huggingface dataset:
נחום וייספיש
תולדות חייו

נחום וייספיש נולד בירושלים בשנת י"ט באייר ה'תרמ"ז  (13 במאי 1887) לרבי דוד בהר"ן ולשרה שלזינגר, בתו של הרב עקיבא יוסף שלזינגר. מצד אביו היה נכדו של רבי נחום לעווי, הידוע גם כ"צדיק משאדיק", ולמעשה הוא נקרא על שמו. נחום היה הילד השביעי מתוך שמונה ילדים. בילדותו, למד נחום בישיבת "עץ חיים". בגיל 17 שודך לבתו של חיים דב קנטור - שידוך שהיה יוצא דופן מאוד באותם הימים, בין בתו של איש עובד אדמה מן המושבות לבין בחור ישיבה מנטורי קרתא. ר' חיים דוב, שגר במושבה מאיר שפיה, רצה שבנותיו יתחתנו עם בחורי ישיבה טובים מירושלים, ולכן, לפי תנאי החתונה היה מוכן לממן את חתנו כדי שיישב וילמד תורה. ציפורה רחל (שנודעה בכינויה "פייגה רוח'ל"), בתו של חיים דב, הייתה עלמה יפה ומטופחת, בת 18, גדולה בשנה מחתנה. ר' נחום אכן המשיך ללמוד בישיבת "אוהל משה" על חשבון חותנו. את ישיבת "אוהל משה" ניהל אביו, ר' דוד בהר"ן (בן הרב נחום). נחום נחשב לאחד מבחורי הישיבה המבריקים ביותר וכממשיך של אביו. ואולם לאחר כשלוש שנים, הוא החליט להפסיק את לימודיו בישיבה ועבר לשפיה לעבוד את האדמה. הוא האמין שעבודת האדמה תאפשר לו לקיים את מצוות ארץ ישראל הלכה למעשה. מעבר זה נעשה בהשפעת שלושה גורמים משמעותיים: בהשפעת סבו הרב עקיבא יוסף שלזינגר (בעל הלב העבר"י), שהיה מבוני ומתיישבי פתח תקווה. בהשפעת אשתו, שהתגעגעה לביתה בשפיה ובהשפעת חותנו ר' חיים דב (קנטור) אשר הראה דוגמה אישית בעבודת האדמה ובאמונה שיש אפשרות לגשר בין היישוב הישן לבין עבודת האדמה. נחום וייספיש ואשתו פייגה רוח'ל יצאו בסביבות 1903 לשפיה הקטנה והמבודדת. העדות היחידה שיש על מעבר זה, היא ציטוט מדבריו של וייספיש: "אדם העוסק ביישוב ארץ ישראל יכול לשלב בעבודתו גם לימוד תורה, וליישם את הלימוד הקשור בהלכות הקשורות לארץ הלכה למעשה" (דברי החת"ם סופר).
תולדות חייו > החיים בשפיה

הפער הגדול בין חייו כתלמיד ישיבה בירושלים לבין חייו כחקלאי בעל אדמות במקום קטן ומבודד היה גדול מאוד. ר' נחום קיבל מחותנו ר' חיים דוב בית מגורים ושטחים לחקלאות והחל לפתח את המשק. היו לו שטחים רחבים של מטעים, פלחה, זיתים וכרמים. הוא גם היה אחראי על כשרות הענבים מהעורלה ביקב זכרון יעקב ופיקח על כשרות החלב, שקנה מן הערבים בכפר פוריידיס, עבור תעשיית הגבינה שהקים במשק שלו. הרבה מתוצרתו החקלאית העביר לירושלים לתמיכה בבית אביו ובכולל ורשה, שסבל ממחסור החל מהתקופה שלפני מלחמת העולם הראשונה ולאחריה. אנשי הכולל חיו בתנאי רעב. על כן התוצרת החקלאית ששלח נחום וייספיש לירושלים הייתה מקור חיים למשפחתו ולשכניו. הוא נהג לשלוח ברכבת לירושלים פחים של כיכרות גבינה מחלב עזים ("שפיה ד'קז" = הגבינה משפיה), קמח בשקים, פחי שמן ובורגול, פחי זיתים כבושים ואפילו עופות שנשחטו בירושלים. בכל הפעולות הללו המשיך את המודל הייחודי שבו התחיל חותנו ר' חיים דב, האיכר החרדי-הציוני. מכריו ראו בו אישיות ייחודית בדמותה ובפעולותיה, שנודעה בזכות השילוב שעשה בין תורה לעבודה.
לפי עדותו של ליפא ויסמן, בן הדור השני למייסדי שפיה, שניתנה לחוקר תולדותיהן של מושבות העלייה הראשונה שאול דגן: "חורף וקיץ באשמורת שלישית, היה ר' נחום וייספיש רותם את עגלתו ועליה כדים וסירים לחליבה, ועושה דרכו לפוריידיס. שם היו הרועים חולבים הישר לכלים של ר' נחום, שלא תהיה חלילה טריפה..."
ערב מלחמת העולם הראשונה התארגנה משלחת רבנים ירושלמיים בראשות הרב קוק והרב זוננפלד על מנת לבנות גשר אידאולוגי בינם לבין בני המושבות כאשר הגיעו לשפיה הם התקבלו בכבוד רב על ידי בני המושבה. באחד מעיתוני התקופה מתואר את האירוע:
"קבלת הפנים הייתה חמה ונלהבת. עוד בטרם נכנסה העגלה למושבה כבר עמדו בני המקום וציפו לה. הילדים היו מלובשים בבגדי חג והחזיקו בידיהם זרי פרחים. לפתע הבחינו הרבנים בתופעה מוזרה. מול העגלה צעדה קבוצת איכרים כשבידיהם כיכרות לחם וצרורות מלח, וביניהם אחד בעל קומה ואדום זקן, כשהוא לבוש ב"קפטן" (קפוטה) ירושלמי מוזהב ולראשו שטריימל גדול. "חובש שטריימל בשפיה?" פרצה קריאת תימהון מהרבנים. זה ר' נחום ר' דוויד'ס (של דוד בהר"ן) והוא גר כאן קרוב לעשר שנים - איכר מבני ירושלים, תלמיד חכם וחובש שטריימל לראשו – צריכים לברך עליו שהחיינו."
30 שנים חי נחום וייספיש בשפיה והיה דמות יוצאת דופן בחיי המושבות בארץ: בן ישיבה מירושלים, העובד גם את אדמתו ומעורה בחיי המושבה. ביתו היה פתוח לכל והכנסת האורחים שלו הייתה מן המפורסמות. בביתו התארחו איכרים, פועלים, חלוצי העלייה השנייה, חברי ההגנה וערביי הסביבה. כולם אהבו וכיבדו אותו. למרות היותו איכר, לא שינה נחום את לבושו הירושלמי.
רצח ר' נחום

| חלק מהמרד הערבי |
| --- | --- |
 תאריך:  3 ביולי 1938
 תאריך עברי:  ד' בתמוז ה'תרצ"ט
 מקום:  חיפה, ישראל
 סוג:  פיגוע ירי
 נשק:  אקדח
 
בימי מאורעות הדמים תרצ"ו-תרצ"ט (1939-1936) ביום ד' בתמוז תרצ"ח (3 ביולי 1938), יצא נחום השכם בבוקר כדרכו לפוריידיס. הוא נהג לעשות זאת כי שנה זו הייתה שנת שמיטה. על כן בשנה זו הרחיב וייספיש את משק החלב והגדיל את אספקת מוצרי החלב לקהל, שסמך על השגחתו (הקהל הירושלמי). כדי לספק את הדרישה, רכש וייספיש חלב אצל תושבי הכפר השכן, ומדי בוקר יצא לשם להשגיח על החלב בשעת החליבה. בדרך בין זכרון יעקב לבין פוריידיס הוא נורה, כנראה, בידי כנופיות ערבים שהסתובבו באזור.  הוא הובא לקבורה בבית הקברות שעל הר הזיתים בירושלים. ראשי היישוב הישן הירושלמי ליוו אותו למנוחות יחד עם אנשי שפיה וזכרון יעקב ונכבדי הערבים בסביבה. יו"ר ועד המושבה שפיה הספיד אותו על הר הזיתים ואמר: "הבאנו לך ירושלים גיבור. גיבור הלאום והדת". נחום וייספיש הניח אישה, ארבעה בנים ושבע בנות. פחי החלב, שנשארו זרוקים במקום הירצחו של נחום, לא הוזזו ממקומם במשך שנים מפאת הכבוד והקדושה שייחסו לו ערביי פוריידיס. הם היוו מעין מצבה לזכרו.
תיאור האירועים ביום הרצח מתוך ספרו של שאול דגן "מזמארין לזכרון יעקב":
"כשפרצו המאורעות החלו כולם להפציר בו שיחדל ממנהגו לצאת יחידי ובטרם שחר לפוריידיס, שמא יארבו לו וירצחוהו, אבל ר' נחום לא נעתר להפצרות ולא פסק ממנהגו. נסתיימה השבת ור' נחום כהרגלו באשמורת השלישית רתם את עגלתו, העמיס עליה את הכדים והסירים, טען את רובהו ויצא לדרך. בשעת בוקר מוקדמת הבחין אחד האיכרים באחת מפרדותיו של ר' נחום שהיא עושה דרכה למושבה, ועליה הרתמות. האיכרים נזעקו וכעבור זמן קצר נתגלתה גופתו נקובת הכדורים של ר' נחום וייספיש מוטלת על עגלתו. רוצחיו ארבו לו וירו בו בגבו, הם לא העזו לצאת מולו פנים אל פנים", נרצח בידי כנופיה ערבית בד' תמוז תרצ"ח במהלך המרד הערבי הגדול ודמותו היא עד היום אחת מדמויות המופת של החברה החרדית הירושלמית.
מותו הוסיף להתפוררות ההתיישבות בשפיה. רוב משפחות האיכרים עזבו את המשקים ועברו לזכרון יעקב. במקום נשאר רק המוסד החינוכי.
הערות שוליים

↑  אליעזר ריבלין, ספר היחס - צאצאי נחום לעווי ומינה לאה לבית ריבלין, 2010
↑  דוד תדהר, חיים דוב (קנטור), אנציקלופדיה לחלוצי הישוב ובוניו, 1947, עמ' 588
1 2 3 4 5  יואב רגב, מאיר שפיה מושבה בכרמל, ישראל: אחיאסף הוצאת ספרים בע"מ, 2008, עמ' 106 - 107; 115 - 116
1 2  משרד הביטחון - אגף השיקום היחידה להנצחת החייל, יזכור - פרשיות חייהם ומותם של הקורבנות בדרך להקמת מדינת ישראל משנת תר"ך ועד ט"ז בכסלו תש"ח (1860 - 29.11.1947), ישראל: משרד הביטחון, 1993, עמ' 96
1 2  מנחם תלמי, ללא ממשל צבאי, מעריב, 22 בפברואר 1963, עמ' 5, באוסף העיתונות באתר הספריה הלאומית nli.org.il
1 2  יוסיפה נחשון, סבתא מרים מספרת - מרים לונדין, ישראל: סטודיו צפריר, 2011, עמ' 29
↑  יוסי לונדין, ר' חיים דוב קנטור - איש שפיה, מגד ירחים, סיוון תש"ע, בית הרב - הרב קוק
↑  המסע של הרב קוק לקירוב לבבות בארץ ישראל, באתר web.nli.org.il
↑  החקירה ברצח נחום וייספיש, עיתון "דבר", 4.7.1938, עמ' 1, 3, באוסף העיתונות באתר הספריה הלאומית nli.org.il
1 2  ש'  דגן, מזמארין לזכרון יעקב, תל אביב, 1988, עמ' 111
↑  מתוך מכתבו של ר' חיים דוב להנהלת פיק"א, בו הוא מבקש לאפשר לאלמנה וילדיה לקבל דירה בזכרון יעקב, כי רוב המשפחות כבר עברו או נמצאות בשלבי מעבר. הוא גם מציין שר' נחום לא רצה לעבור והוא זה שתמך במשפחות שגרו במאיר שפיה.
תמונת האיכרים מהמושבה מאיר שפיה: נחום וייספיש עומד רביעי משמאל. אשתו פייגה רוח'ל עומדת לידו. לפניו יושבת בתו ומאחוריו על העגלה יושבת קבוצה נוספת של ילדיו.
'39

| --- | --- |

 שיר בביצוע קווין
 מתוך האלבום A Night at the Opera
 יצא לאור:  18 ביוני 1976
 תאריך הקלטה:  אוגוסט-נובמבר 1975
 סוגה:  רוק מתקדם • פופ רוק • פולק רוק • סקיפל
 שפה:  אנגלית 
 איי-סייד:  "You're My Best Friend"
 אורך:  03:30
 חברת תקליטים:  Queen Music Ltd.
 כתיבה:  בריאן מיי 
 לחן:  בריאן מיי 
 הפקה:  רוי תומאס בייקר 
 
"'39" הוא שיר של להקת הרוק הבריטית קווין. השיר נכתב והולחן על ידי גיטריסט הלהקה בריאן מיי והוא הרצועה החמישית באלבום האולפן הרביעי של הלהקה A Night at the Opera. כמו כן השיר הופיע כצד ב' של הסינגל You're My Best Friend.
השיר מספר אודות קבוצת חוקרי חלל היוצאים למסע בן שנה. בשובם, הם מבינים כי על כדור הארץ חלפו כבר מאה שנים ויקיריהם כבר מתו או שהם זקנים. התופעה נובעת מהתארכות הזמן אותה תיאר אלברט איינשטיין בתורת היחסות הפרטית. השיר מתאר את המסע במילים מעורפלות ולא מתייחס ספציפית למסע חלל עתידני, אלא מתאר אותו כמו מסע של חלוצים לארץ חדשה.
באותה העת עבד בראיין על עבודת הגמר שלו באסטרופיזיקה, אך זנח את לימודיו כדי להמשיך בקריירה עם הלהקה. עם זאת, בשנת 2006, חידש את לימודיו וסיים את עבודת הגמר שלו, שכותרתה A Survey of Speed Radial in the Zodiacal Dust Cloud, וקיבל את הדוקטורט שלו בשנת 2008.
להקת קווין קראה לשנים מאלבומיה על שמות סרטי האחים מרקס, "לילה באופרה" ו"יום במרוצים" (אנ'). בעקבות כך, היחיד מהאחים מרקס שהיה עדיין בחיים, גראוצ'ו מרקס, הזמינם לביתו במרץ 1977 שם ניגנו לו את השיר בסגנון א-קפלה. חמישה חודשים לאחר מכן גראוצ'ו נפטר.
הקלטה

בראיין מיי שר את השיר בהקלטות אולפן וזהו אחד השירים היחידים שלו בהקלטות הלהקה. מיי ביקש מבאסיסט הלהקה, ג'ון דיקון, לנגן בשיר קונטרבס בתור בדיחה אבל להפתעתו הרבה, ג'ון הגיע לסטודיו עם הכלי כמה ימים אחר כך, מוכן לנגן איתו.
הופעות חיות

בהופעות החיות היה השיר אחד מהפופולריים ביותר. לראשונה בוצע בהופעה חיה באדינבורו בספטמבר 1976 ונשאר ברשימת השירים בהופעות עד דצמבר 1979 אם כי פעם אחת בוצע גם בשנת 1984. בהופעות החיות השיר מבוצע על ידי פרדי מרקורי והוא ראה אור באלבום "Live Killers".
בקונצרט המחווה לפרדי מרקורי שהיה באפריל 1992 ביצע את השיר ג'ורג' מייקל.
קרדיטים

בריאן מיי – סולן, גיטרה אקוסטית 12 מיתרים, גיטרה חשמלית
פרדי מרקיורי – קולות רקע
רוג'ר טיילור – תופים, קולות רקע
ג'ון דיקון – קונטרבס
טריוויה

אם מונים את כלל השירים שהוציאה הלהקה, החל מהאלבום הראשון, השיר הוא ה-39 במספר.
במרחק של בערך 0.39 יחידות אסטרונומיות מהשמש, ניתן למצוא את כוכב חמה - Mercury באנגלית.
Middle-earth: Shadow of War

| --- | --- |

 כללי
 תאריך הוצאה:  10 באוקטובר 2017
 סוגה:  משחק פעולה-הרפתקאות
 פיתוח:  Monolith Productions
 הוצאה לאור:  Warner Bros. Interactive Entertainment
 ארץ מקור:  ארצות הברית 
 שפות:  אנגלית 
 דרישות תוכנה
 מנוע משחק:  LithTech
 מצבי משחק:  שחקן יחיד
 פלטפורמות:  Xbox One, PlayStation 4, Microsoft Windows
 מדיה:  דיסק אופטי
 המשחק הקודם:  Middle-earth: Shadow of Mordor 
 www.shadowofwar.com
 
Middle-earth: Shadow of War הוא משחק וידאו מבוסס עולם פתוח שפותח על ידי Monolith Productions, ופורסם על ידי Warner Bros. Interactive Entertainment. מדובר במשחק ההמשך ל-Middle-earth: Shadow of Mordor, אשר יצא במהלך שנת 2014, וזכה לביקורות חיוביות במיוחד.
המשחק שוחרר ברחבי העולם עבור Microsoft Windows, פלייסטיישן 4 ו-Xbox one ב-10 באוקטובר 2017.
Shadow of War מהווה המשך ישיר לעלילת המשחק הקודם, כאשר שני המשחקים מבוססים על הלגנדריום של טולקין, ומתרחשים בין אירועי ההוביט ושר הטבעות. בדומה לקודמו, המשחק קיבל השראה גם מהעיבוד הקולנועי של הבמאי פיטר ג'קסון במסגרת סרטי ההוביט ושר הטבעות.
במסגרת המשחק, השחקן ממשיך את סיפורם של הריינג'ר טאליון (Talion) מגונדור, ושל האלף לורד קלברימבור (Celebrimbor), החולק איתו את גופו, בשעה שהם מחשלים טבעת כוח חדשה במטרה ליצור צבא של אורקים ולהביס את סאורון.
בדומה לקודמו, Shadow of War עושה אף הוא שימוש ב"מערכת הנמסיס" (Nemesis System), אשר זכתה לשדרוג ביחס למשחק הקודם, ומהווה מערכת אינטליגנציה מלאכותית המגיבה בזמן אמת להתרחשויות השונות במשחק, ומאפשרת לשחקן לעצב בדרכו את סיפור המשחק, על פי בחירותיו והתנהלותו.
לאחר השקתו, ובדומה לקודמו, Shadow of War זכה אף הוא לביקורות חיוביות מצד המבקרים, במיוחד ביחס למנגנון הלחימה ולמערכת הנמסיס המשודרגת, זאת חרף ביקורות שליליות שהועלו כלפי מספר אלמנטים ודמויות בסיפור. בפרט, חברת Monolith ספגה ביקורת שלילית בשל ההחלטה להכליל במשחק microtransactions וקופסאות שלל.
זמן קצר טרם השקת המשחק, Monolith Productions שחררה גם משחק נלווה לטלפונים חכמים, התואם למערכות iOS ואנדרואיד.
ביקורות

ביקורת - Middle Earth: Shadow of War, באתר Vgames,‏ 10 באוקטובר 2017
ביקורת: SHADOW OF WAR, באתר IGN ישראל, 12 באוקטובר 2017
לכל אורק יש שם: Middle Earth: Shadow Of War ביקורת גיימינג, באתר Geektime, ‏21 באוקטובר 2017
הערות שוליים

↑  ארגון דירוג המשחקים: קופסאות שלל אינן נחשבות כהימורים, באתר TGSPOT, ‏15 באוקטובר 2017
↑  ארז רונן, ‏מה יש לגיימרים נגד תיבות אוצר?, באתר ‏מאקו‏, 11 באוקטובר 2017
↑  סקירה: Middle Earth: Shadow of War – גרסת מובייל מאכזבת מדי, באתר TGSPOT, ‏3 באוקטובר 2017
הגביע ההולנדי

| --- | --- |

הגביע ההולנדי
 ענף:  כדורגל
 תאריך ייסוד:  1898
 ארגון מפעיל:  התאחדות הכדורגל ההולנדית
 מספר מתמודדים:  85
 מדינות משתתפות:  הולנד הולנד
 זוכה:  פיינורד
 הכי הרבה זכיות:  אייאקס (20)
 מפעל מקביל:  ליגת העל ההולנדית
 KNVB cup
 
הגביע ההולנדי (בהולנדית: KNVB Cup, גביע התאחדות הכדורגל ההולנדית המלכותית) הוא מפעל כדורגל הולנדי בשיטת גביע (המפסיד יוצא, או "נוקאאוט"), שנוסד בשנת 1898 ומנוהל על ידי התאחדות הכדורגל ההולנדית. בטורניר משתתפות כל הקבוצות מארבע הליגות הבכירות במדינה.
משחק גמר הגביע מתקיים באופן מסורתי באצטדיון פיינורד, המארח את המאורע באופן רצוף החל מעונת 1988/1989. הזוכה בגביע מתמודדת בתחילת כל עונה במסגרת מגן יוהאן קרויף, טורניר הסופר קאפ של הולנד, נגד אלופת ליגת העל ההולנדית באותה העונה.
מחזיקת הגביע הנוכחית לעונת 2023/2024 היא פיינורד, שניצחה בגמר את ניימכן 0–1.
היסטוריה

טורניר הגביע ההולנדי נוסד בשנת 1898, בשלבים המוקדמים של התפתחות הכדורגל העולמי. ההחלטה על הקמתו התקבלה ב-19 בינואר 1898 במפגש הנהלת התאחדות הכדורגל ההולנדית בהאג, תוך התבססות על המודל של גביע ה-FA האנגלי. הטורניר הראשון התקיים עונה אחר כך, בעונת 1898/1899, והזכה הראשונה בתואר הייתה RAP אמסטרדם, שגברה בגמר 1-0 בהארכה על HVV דן האג.
בשנת 1946 נוצר הגביע המוענק עד היום לקבוצה הזוכה. הגביע עשוי כסף, חומר יקר ונדיר במצב הכלכלי הקשה שלאחר מלחמת העולם השנייה. לאחר מספר הפסקות, בין היתר בעקבות המלחמה, חזר המפעל לפעילות מלאה החל בעונת 1956/1957.
בשנת 1995, בדומה למפעלי גביע מקומיים אחרים, שונה שמו של מפעל הגביע בהתאם לנותנת החסות. החל מאותה שנה נקרא המפעל גביע אמסטל, וב-16 באוגוסט 2005 שונה שמו פעם נוספת לגביע גייטורייד. שנה אחר כך הוחזר שם המפעל לשמו המקורי, גביע KNVB, בעוד חברת המשקאות גייטורייד נותרה נותנת החסות הראשית.
החל מעונת 1981/1982, ובניגוד לנהוג עד אז, הוחלט לשנות את שיטת המפעל החל משלבי רבע הגמר, ולקיימם במתכונת בית-חוץ, כולל שלב הגמר עצמו. לאחר שתי עונות בלבד, חזר המפעל לשיטת ההכרעה במשחק בודד לאורך כל שלביו, והחל מעונת 1988/1989 משוחק גמר הגביע באופן מסורתי באצטדיון פיינורד ברוטרדם. בעונת 2009/2010 העפילו פיינורד ואייאקס לגמר המפעל, שתוכנן במקור להכרעה במשחק אחד באצטדיון פיינורד. עקב העפלתה של אייאקס לגמר והאיסור שהוחל באותה עונה על אוהדיה להגיע לאצטדיון פיינורד עקב תקריות אלימות, הוחלט לקיים את הגמר במתכונת בית-חוץ, לראשונה מאז 1983, כשהמשחק הראשון התקיים באמסטרדם ארנה. אייאקס גברה על פיינורד בשני מפגשי הגמר וזכתה בתואר לאותה העונה.
השיטה

במפעל הגביע ההולנדי משתתפות קבוצות שלוש הליגות הבכירות, ואליהן מצטרפות 24 העולות לחצאי הגמר בטורנירי הגביע החובבניים והמקומיים. הסיבוב הראשון מיועד לקבוצות החובבניות ולחלק מקבוצות הליגה השלישית (מצטרפות בהדרגה בשני הסיבובים הראשונים). בסיבוב השני, בנוסף לקבוצות המובילות בליגה השלישית, מצטרפות לטורניר גם קבוצות שתי הליגות הבכירות.
על פי חוקי המפעל, קבוצות המשתתפות במפעלים האירופיים לא יוכלו להיפגש ביניהן בסיבוב השני והשלישי. למעט התניה זו, אין חוקיות נוספת לגבי זהות המוגרלות והמארחת במפגש המוגרל - גם במידה וקבוצה בכירה מוגרלת לארח קבוצה חובבנית, לא תתקיים החלפת ביתיות.
הקבוצות שהעפילו מהסיבוב השלישי מתקדמות לשלב שמינית גמר, שם מוסרות ההתניות לקבוצות המשתתפות במפעלים האירופיים, והמפעל ממשיך במתכונת הכרעה במשחק בודד עד למשחק הגמר.
עד לעונת 1997/1998, העפילה הזוכה בגביע ההולנדי לטורניר גביע אירופה למחזיקות גביע. המפעל האירופי בוטל בסיום עונת 1998/1999, והחל מאותה עונה העפילה הזוכה לגביע אופ"א (ובהמשך לליגה האירופית).
זכיות > היסטוריית משחקי הגמר

קבוצה המסומנת בכתב מודגש זכתה באליפות ליגת העל ההולנדית באותה העונה והשלימה דאבל מקומי.
זכיות > זכיות לפי קבוצה

| קבוצה | זכיות | סגנות | שנות הזכייה |
| --- | --- | --- | --- |
| אייאקס | 20 | 8 | 1917, 1943, 1961, 1967, 1970, 1971, 1972, 1979, 1983, 1986, 1987, 1993, 1998, 1999, 2002, 2006, 2007, 2010, 2019, 2021 |
| פיינורד | 14 | 4 | 1930, 1935, 1965, 1969, 1980, 1984, 1991, 1992, 1994, 1995, 2008, 2016, 2018, 2024 |
| פ.ס.וו. איינדהובן | 11 | 8 | 1950, 1974, 1976, 1988, 1989, 1990, 1996, 2005, 2012, 2022, 2023 |
| א.ז. אלקמאר | 4 | 3 | 1978, 1981, 1982, 2013 |
| קוויק דן האג | 4 | – | 1909, 1910, 1911, 1916 |
| טוונטה | 3 | 4 | 1977, 2001, 2011 |
| אוטרכט | 3 | 3 | 1985, 2003, 2004 |
| ספרטה רוטרדם | 3 | 2 | 1958, 1962, 1966 |
| HFC קונינקליקה | 3 | – | 1904, 1913, 1915 |
| ניימכן | – | 5 | 1973,1983, 1994, 2000, 2024 |

* עשר קבוצות זכו בתואר פעמיים. 20 קבוצות זכו בתואר פעם אחת.
בית מרקחת

בית מרקחת בנורווגיה במאה ה-19
בית מרקחת מ-1900
בית מרקחת מודרני (פראג)
בית מרקחת מודרני (נורווגיה)
בית מרקחת הוא מוסד המשמש בעיקר לאספקת תרופות ותכשירים רפואיים לציבור.
בבית מרקחת עובד רוקח - אדם המנפק תרופות על סמך מרשמים, מספק ללקוחות מידע הקשור לתרופות ולשימוש בהן, ונותן ייעוץ והכוונה תרופתית לגבי תרופות ללא מרשם רופא. מנהל בית מרקחת נקרא רוקח אחראי.
בעבר, היו הרוקחים מייצרים בעצמם את התרופות (טבליות, משחות, אבקות וכדומה), כיום הרוקחים כמעט ואינם עוסקים בערבוב וייצור תערובת של רכיבים, היות שהתרופות מיוצרות על ידי חברות לייצור תרופות.
בנוסף למכירת תרופות, נמכרים בבתי המרקחת גם מוצרים נלווים כמו מוצרי טיפוח.
בית המרקחת כפי שהוא מוכר כיום בישראל מועתק מהדגם האירופאי. בארצות הברית קיים דגם אחר, הנקרא דרגסטור, ובו פרט לתרופות נמכרים גם מוצרים נוספים ואף גלידה ומשקאות קלים. רשת וולגרינס היא הרשת הגדולה בארצות הברית עם כ-7,500 חנויות מהם כ-2000 פתוחות 24 שעות. רשת אוסטרליה Chemist Warehouse פועלת באותה שיטה ולרשת מאות חנויות במספר מדינות. חנויות סופר-פארם וניו-פארם בישראל אימצו אף הן את הגישה המכלילה וגם בהן ניתן למצוא מוצרי טיפוח, ניקיון, מזון, תקשורת ועוד.
ראו גם

BIPA
מדעי הרוקחות
רוקח
הערות שוליים

↑  עסקי בתי מרקחת בארץ, דבר, 27 במרץ 1929
↑  הכנסיה הארצית של רוקחי א"י, דואר היום, 16 ביוני 1927
↑  רק רוקחים מוסמכים יוכלו להיות בעלי בית מרקחת, דבר, 21 בנובמבר 1962
↑  מה אומרות הצעות החוק החדשות, דבר, 25 בפברואר 1963
↑  "קוראים לפתיחת פקולטה לרוקחות", "הארץ", 18.6.1952
↑  במחזור הראשון למדו בו עשרה תלמידים
↑  ר.ב.ש, "אספקת התרופות על פרשת דרכים", "הארץ", 17.9.1958
↑  "נפתח קונגרס הרוקחים", "הארץ", 25.8.1964
↑  ע. "40 אלף איש מכורים לשימוש בסמים מסוכנים", "הארץ", 27.8.1972
↑  ע. "1000 צירים - מחציתם מחו"ל - ישתתפו בקונגרס ידידי הרוקחות בישראל", "הארץ", 16.8.1972
↑  רוני לינדר, כך נכשלה מהפכת התרופות ללא מרשם, באתר הארץ, 7 בינואר 2009
↑  כמה בתי מרחקת יש בישראל?, ביו גאיה, מרץ 2014
↑  אלה לוי-וינריב, ‏איך השפיעו החלטות משמעותיות של רשות התחרות על המשק?, באתר גלובס, 3 בינואר 2021
| --- | --- |
בקרת זהויות :  NLI: 987007565360505171  GND: 4002466-0  LCCN: sh85039770  NARA: 10642249  NDL: 00574189  NKC: ph122521 
סמל הסתדרות הרוקחים בישראל-ענף בתי מרקחת
שלט מורשת אודות בית מרקחת אלבא בירושלים
פול קדר

| --- | --- |
אין תמונה חופשית
 לידה:  26 במרץ 1925 א' בניסן ה'תרפ"ה תל אביב, פלשתינה (א"י) המנדט הבריטי
 פטירה:  13 באוקטובר 2021 (בגיל 96)
 מדינה:  ישראל 
 השתייכות:  חיל האוויר המלכותי חיל האוויר המלכותי  צבא הגנה לישראל  אצ"ל
 דרגה:   אלוף-משנה
 תפקידים בשירות
 מפקד טייסת 103  ראש מחלקת מבצעים בחיל האוויר  ראש להק ההדרכה  מפקד פו"ם אוויר  נספח צבאי בטורקיה
 פעולות ומבצעים
   מלחמת העצמאות   מלחמת סיני
 
פול קדר (יוסף פנחס חומסקי) (26 במרץ 1925 - 13 באוקטובר 2021) היה מראשוני טייסי חיל האוויר הישראלי. שירת כראש להק ההדרכה בחיל האוויר והשתחרר בדרגת אלוף-משנה. ממקימי יש דין: ארגון מתנדבים לזכויות אדם.
ביוגרפיה

קדר נולד בתל אביב בשם יוסף פנחס חומסקי, בנם של רבקה ובן-ציון חומסקי. אביו היה לוחם בגדודים העבריים שנכלא עם זאב ז'בוטינסקי בכלא עכו והוגלה מארץ ישראל.
ב-1927 עברה משפחתו לפריז. במלחמת העולם השנייה הצטרף קדר לכוחות הבריטים שנסוגו מצרפת ומצא מקלט בבריטניה. הוא זייף את גילו והתנדב לחיל האוויר המלכותי. את הכשרתו עשה בקנדה והתמחה בהטסת מטוסים ימיים בצי ארצות הברית. ב-1943 הצטרף למערכה באוקיינוס האטלנטי כמלווה שיירות ובלוחמה נגד צוללות. בסוף 1943 הוצב בציילון והשתתף בלחימה בזירה הדרום-מזרח אסייתית כטייס מטוסי PBY קטלינה ושורט סנדרלנד. השתחרר כקצין ב-1946.
לאחר שחרורו היה פעיל האצ"ל באירופה וסייע בארגון טייסת האצ"ל.
ב-1948 חזר לישראל והוצב כטייס תובלה בטייסת 103. בנובמבר 1949 מונה למפקד הטייסת ובפברואר 1950 מונה לראש מחלקת מבצעים במטה חיל האוויר. בתפקיד זה השתתף בפעולת התגמול של חיל האוויר על תקרית אל-חמה ב-1951. בתפקידו הבא נשלח לצרפת להתמחות בתחום הבקרה האווירית. עם שובו הקים את מערך הבקרה בחיל האוויר הישראלי וב-1954 מונה בפעם השנייה למפקד טייסת 103.
בינואר 1955 מונה לנספח חיל האוויר בצרפת, ובמהלך מבצע מוסקטר ומבצע סיני היה קצין הקישור של צה"ל לכוח הצרפתי בקפריסין.
ב-1959 מונה לראש להק ההדרכה במטה חיל האוויר. לאחר מכן שירת כמפקד זרוע האוויר בפו"ם ונספח צבאי בטורקיה. שימש ראש משלחת משרד הביטחון באירופה וקונסול כללי בניו יורק.
היה חבר בצוות ההקמה של בית התפוצות.
לקראת הבחירות לכנסת האחת עשרה שובץ במקום השישי ברשימת מפלגת יחד בראשותו של עזר ויצמן, אך המפלגה זכתה לשלושה מנדטים והוא לא נכנס לכנסת. היה חבר במפלגת אור. ב-2005 היה ממקימי יש דין: ארגון מתנדבים לזכויות אדם. על פועלו זכה יחד עם רעייתו רות באות זכויות האדם ע"ש אמיל גרינצוויג.
קדר נפטר ב-13 באוקטובר 2021. הותיר אחריו אישה, רות, בתו של יוליוס ג'ייקובס, וארבעה ילדים, בהם אלכסנדר (סנדי) קדר, פרופסור למשפטים באוניברסיטת חיפה.
הערות שוליים

↑  טייסת האצ"ל, מוזיאון האצ"ל
↑  אביגדור שחן, "חישול הכנפיים", הוצאת מערכות, 1991, עמ' 144
↑  טליה יריב, ‏הטייסים היהודים שלחמו במלה"ע ה-2, באתר חיל האוויר הישראלי, 1 בספטמבר 2015
↑  אביגדור שחן, "חישול הכנפיים", הוצאת מערכות, 1991, עמ' 91
↑  אביגדור שחן, חישול הכנפיים, הוצאת מערכות, 1991, עמ' 178
↑  אבי בטלהיים, אשה וערבי בעשיריה הראשונה של ויצמן, מעריב, 6 במאי 1984
↑  פול קדר באתר המפלגה
איש החידות

ערך זה עוסק בדמות בדיונית. אם התכוונתם לפילוסוף, ראו .
| --- | --- |

איש החידות, כפי שהופיע על עטיפת החוברת Batman Vol.2 #23.2: The Riddler מנובמבר 2013, אמנות מאת גילם מארץ'.
 סוג:  נבל-על
 הוצאה לאור:  DC קומיקס
 הופעה ראשונה:  תור הזהב של הקומיקס: Detective Comics #140 (אוקטובר 1948) לאחר המשבר בעולמות האינסופיים: Batamn #415 (ינואר 1988) לאחר פלאשפוינט: Batman Vol.2 #1 (נובמבר 2011)
 יוצרים:  ביל פינגר, דיק ספראנג
 גילום הדמות:  ג'ים קארי ("באטמן לנצח") קורי מייקל סמית' ("גות'האם") פול דנו ("באטמן")
 מידע
 שם אמיתי:  אדוארד ניגמה
 כינויים:  החידונאי, נסיך החידות, א. ניגמה, ארתור ווין, אדוארד נאשטון, אדוארד ניגמה, אדי נאש, מוקינגבירד
 סטטוס:  פעיל
 מקצוע:  חוקר פרטי, פושע, רובוטיקאי
 כוחות:  אין כוחות-על חכם, יצירתי ומיומן ביצירת חידות היגיון, אינדוקציה ודדוקציה, בעל ידע אזוטרי נרחב.
 חבר לשעבר בקבוצה:  החברה הסודית של נבלי-העל ליגת האנרכיה משטרת גות'אם סיטי
 אזרחות:  ארצות הברית 
 מקום מגורים:  גות'אם סיטי 
 דמויות קשורות
 אויבים:  באטמן 
 
איש החידות (באנגלית: The Riddler, ידוע גם כ"החידונאי"דרוש מקור או "החידן") הוא דמות בדיונית של נבל-על, בחוברות הקומיקס באטמן ביקום DC של DC קומיקס. הדמות הופיעה לראשונה בתור הזהב של הקומיקס בחוברת Detective Comics #140 מאוקטובר 1948 ונוצרה על ידי הכותב ביל פינגר והמאייר דיק ספראנג.
איש החידות הוא האלטר אגו של אדוארד ניגמה (E. Nigma = אניגמה, חידה), והוא אחד מאויביו הידועים לשמצה של באטמן. הוא חכם ובעל חיבה עזה לחידות ומשחקי לשון, הנהנה לתעתע בבאטמן ובשוטרים בהשאירו רמזים מורכבים בזירות הפשע. סימן ההיכר של איש החידות הוא החליפה הירוקה ומעוטרת סימני שאלה, אשר זכתה לשלל גרסאות ועיצובים במהלך השנים, מבגד גוף ועד לחליפת עסקים. נוסף לחליפה, איש החידות חובש כובע באולר ואוחז במקל הליכה מעוצב כמו סימן שאלה (?).
המודוס אופרנדי של איש החידות חקוק כה עמוק באישיותו עד שהוא אינו מסוגל לעצור את עצמו מלבצע את פשעיו המתוחכמים. הוא לא יהרוג את יריביו - הוא חייב להכניס אותם למלכודת מוות הכוללת חידת היגיון, שמאתגרת את באטמן למצוא את הפתרון ולגרום לשחרורם. העימותים בין באטמן לאיש החידות נסובים בדרך כלל סביב משחקי חידות ולא על כוח פיזי. איש החידות משאיר רמזים בצורת חידות בזירות הפשע, ובאמצעותם באטמן מתחקה על עקבותיו ומגלה את מזימתו. לעיתים, החידות הקטנות הם חלק מחידת מסגרת גדולה, שאיננה ברורה לקורא או לצופה. כמו כן, לעיתים באטמן משתמש בחידות שהוא יוצר כנשק נגד איש החידות, שלרוב לא מצליח לפתרן.
דמותו של איש החידות זכתה למגוון עיבודים בנוסף לקומיקס. ג'ון גלובר דיבב את קולו בסדרות האנימציה "באטמן: איש העטלף (סדרת טלוויזיה)", "ההרפתקאות החדשות של באטמן" ו"סופרמן: סדרת האנימציה". רוברט אנגלונד דיבב את קולו בסדרת האנימציה "הבאטמן". וולי וינגרט דיבב את קולו בסדרת משחקי "באטמן: ארקהם". ג'ים קארי גילם את דמותו בסרט הלייב אקשן "באטמן לנצח", בעוד קורי מייקל סמית' גילם את הדמות בסדרת הטלוויזיה "גות'האם". פול דנו מגלם את דמותו של אדוארד נאשטון/איש החידות בסרט הלייב אקשן "באטמן". דמותו של איש החידות מדורגת במקום ה-59 ברשימת מאה נבלי-העל הגדולים של כל הזמנים, לפי אתר IGN.